b"\n_START_ARTICLE_\nEstratonicea\n_START_PARAGRAPH_\nEstratonicea (Stratonicea o Stratoniceia, \xce\xa3\xcf\x84\xcf\x81\xce\xb1\xcf\x84\xce\xbf\xce\xbd\xce\xaf\xce\xba\xce\xb5\xce\xb9\xce\xb1 o \xce\xa3\xcf\x84\xcf\x81\xce\xb1\xcf\x84\xce\xbf\xce\xbd\xce\xaf\xce\xba\xce\xb7) fou una de les principals ciutats de C\xc3\xa0ria al sud-oest de Milasa. La va fundar Ant\xc3\xadoc I Soter (possiblement al lloc de l'antiga Idrias) i li va donar el nom de la seva dona Estratonice (que abans fou la dona del seu pare Seleuc I Nic\xc3\xa0tor). Vers el 193 aC fou cedida a Rodes._NEWLINE_Mitridates VI Eupator va viure un temps retirat a aquesta ciutat i all\xc3\xad es va casar amb la filla d'un dels seus principals ciutadans. Un temps despr\xc3\xa9s fou assetjada per Labi\xc3\xa8 i va oferir una forta resist\xc3\xa8ncia que fou agra\xc3\xafda pel Senat._NEWLINE_Adri\xc3\xa0 va protegir la ciutat i la va rebatejar Adrian\xc3\xb2polis per\xc3\xb2 aquest nom no es va imposar. Plini el Vell l'esmenta com a ciutat lliure. Prop de la ciutat hi havia el temple de Zeus Chrysaoreus, en el qual les ciutats confederades de C\xc3\xa0ria feien les seves reunions; Estratonice feia part de la confederaci\xc3\xb3 perqu\xc3\xa8 tot i que era una ciutat grega i no c\xc3\xa0ria, dins el seu territori hi havia algunes petites ciutats de poblaci\xc3\xb3 c\xc3\xa0ria._NEWLINE_Hi va n\xc3\xa9ixer M\xc3\xa8nip, de malnom Catochas, un destacat orador._NEWLINE_\xc3\x89s la moderna Eskihisar, una vila del districte de Yata\xc4\x9fan a la Prov\xc3\xadncia de Mu\xc4\x9fla (Turquia). Queden algunes restes de l'antiga ciutat, marbres, fragments, columnes, un teatre i prosceni, arcs, peus d'est\xc3\xa0tues, i restes de les muralles."